
Η «Κοινο_Τοπία» επιβράβευσε τις φοιτητικές ομάδες Patras Medicine iGEM του Πανεπιστημίου Πατρών για την επιτυχία τους το ‘25

Με απόλυτη επιτυχία και συγκινητική ανταπόκριση ολοκληρώθηκε η πρωτοβουλία της Εταιρείας Κοινωνικής Δράσης και Πολιτισμού «Κοινο_Τοπία» www.koinotopia.gr για την οικονομική ενίσχυση των φοιτητικών ομάδων iGEM του Πανεπιστημίου Πατρών. Η δράση ξεκίνησε στις 24 Απριλίου 2026, αμέσως μετά την επιτυχημένη εκδήλωση παρουσίασης της βραβευμένης έρευνας για την παχυσαρκία από την ομάδα Patras Medicine iGEM 2025, και διήρκεσε μέχρι το τέλος Ιουνίου.
Κατά τη διάρκεια αυτής της περιόδου, μέλη και φίλοι της οργάνωσης ανταποκρίθηκαν στο κάλεσμα, συγκεντρώνοντας το συνολικό ποσό των 1.000 ευρώ. Η οικονομική αυτή ενίσχυση έχει βαθύτατα συμβολικό αλλά και ουσιαστικό χαρακτήρα, στοχεύοντας στην ηθική επιβράβευση και την έμπρακτη αναγνώριση των νέων επιστημόνων που ξεχωρίζουν για την επιμέλεια, το ήθος και τη διεθνή τους παρουσία.
Το ποσό που συγκεντρώθηκε θα διατεθεί ισομερώς για την κάλυψη των απαιτητικών εξόδων συμμετοχής των επόμενων ερευνητικών κύκλων. Συγκεκριμένα, 500 ευρώ δόθηκαν για την ομάδα Patras Medicine iGEM 2026 και ακόμη 500 ευρώ για την ομάδα Patras Medicine iGEM 2027, ενισχύοντας τη διαδοχική προσπάθεια των φοιτητών στον Παγκόσμιο Διαγωνισμό Συνθετικής Βιολογίας. Υπενθυμίζεται ότι η ομάδα του 2025 κατέκτησε το Χρυσό Μετάλλιο στον Παγκόσμιο Διαγωνισμό Συνθετικής Βιολογίας iGEM 2025, κατατάσσοντας την ομάδα μεταξύ των 10 κορυφαίων προπτυχιακών ομάδων παγκοσμίως. Παράλληλα, η ομάδα απέσπασε το Βραβείο “Best Therapeutics Project”, διάκριση που κατακτάται για πρώτη φορά από ελληνική ομάδα στο θεσμό.
Η διαχρονική προσπάθεια των φοιτητών του ΑΕΙ Πάτρας αντιμετωπίζει σοβαρές δυσκολίες χρηματοδότησης, καθιστώντας κάθε προσφορά πολύτιμη.
Η «Κοινο_Τοπία» εκφράζει τις θερμές της ευχαριστίες σε όλους όσους συνέβαλαν οικονομικά, αποδεικνύοντας ότι η τοπική κοινωνία αγκαλιάζει την επιστημονική καινοτομία και την αριστεία των ελληνικών πανεπιστημίων. Η νέα γενιά επιστημόνων, υπό την καθοδήγηση των επιστημονικά υπευθύνων καθηγητών του ΑΕΙ Πάτρας Σπυρίδωνα Μουρτά και Ζωής Πιπερίγκου, απέδειξε ότι διαθέτει τη δυναμική να εκπροσωπεί επάξια τη χώρα μας διεθνώς. Η στήριξη τέτοιων πρωτοβουλιών αποτελεί επένδυση για το μέλλον της επιστήμης και της κοινωνίας μας.

